
Paranormatív krízisek és azok hatásai az emberekre

Dolgozatomban egy olyan témával foglalkozok, amely szerves részét képezi a szociálpedagógiai szakmának. Az esetleges, vagyis paranormatív krízisek jelen vannak mindennapi életünkben, de az emberek sohasem gondolják azt, hogy őket is bármikor érheti egy csapás, ami hatással van az ő és a családjuk életére egyaránt. A körülöttem látott és történő dolgok ösztönöztek arra, hogy foglalkozzak a témával és feltárjak olyan részleteket, amikről senki sem beszél szívesen.
Bemutatom munkámban a krízist, mint alapvető fogalomkört, valamint ebből levezetve a paranormatív krízist és a hozzátartozó ismeretanyagot vázolom.
A hipotéziseim a következőek:
1. Úgy gondolom, hogy a nem megfelelő családi háttér paranormatív krízishez vezethet.
2. Feltételezésem szerint az általam vizsgált családok krízisei kihatnak a gyermekek további személyiségfejlődésére, és életcéljaikat is nagymértékben befolyásolják.
3. További feltevésem szerint krízishelyzetből konstruktívan is ki lehet kerülni.
A feltételezéseimet követően felkerestem két családot, ahol válási és öngyilkossági krízisek történtek, majd strukturálatlan mélyinterjút készítettem velük az általam előre meghatározott kérdéskörök mentén, melyek a „múlt-jelen-jövő” időintervallumát fedték le személyenként és családonként egyaránt. Az öt interjúalany életének egy részét másfél éven keresztül követtem.
A családokkal készített interjúkat többféle szempont alapján elemeztem. Idősíkokat készítettem, melyek alapján követhető az események időbelisége és sorrendisége. Mindkét családnál kiemeltem és csoportosítottam a fellelhető problémagócokat, amik bemutatják a családok helyzetét és az okokat, amik a krízisekhez vezettek. Ezután párhuzamot vontam a válás és az öngyilkosság problémahalmaza között és készítettem egy harmadik csoportot, melybe a közös pontokat sűrítettem. Az interjúk alapján "előtte - utána" összehasonlítást végeztem, ami alapján hipotéziseim beigazolódtak. Megvizsgáltam, hogy egy szociálpedagógus hol és mikor avatkozhatott volna be, valamint a lehetséges segítségnyújtási formákat és lehetőségeket vettem számba.
A gazdag szakirodalom tanulmányozása és az interjútechnika alkalmazása során jelentős ismeretanyagra és tapasztalatra tettem szert, így a kutatás számomra pozitív, fejlesztő hatással bírt. A továbbiakban a lehetőségeimhez mérten tervezek egy nagyobb kutatási anyaggal való munkát hasonló témában, valamint az interjúalanyaim 5-10 év múlva történő felkeresését.
 



